**ธิดารัตน์ ยิ่งเจริญ** (ชื่อเล่น ธิดา) เป็นนักวิชาการ นักการศึกษา และนักการเมืองชาวไทย อดีตโฆษกและผู้อำนวยการศูนย์นโยบาย พรรคไทยสร้างไทย อดีตผู้สมัครสมาชิกสภาผู้แทนราษฎรแบบบัญชีรายชื่อและรองโฆษกพรรคเพื่อไทย

ประวัติ
-------

ธิดารัตน์มีมารดาเป็นชาวไทยจากจังหวัดอุตรดิตถ์ ส่วนบิดาเป็นชาวพม่าเชื้อสายลาหู่ บิดาของเธออพยพข้ามพรมแดนมาตั้งถิ่นฐานที่อำเภอแม่สรวย จังหวัดเชียงราย เมื่อเขาอายุได้สามขวบ บิดาเป็นมิชชันนารีประจำโบสถ์ของชุมชน และเผยแผ่ศาสนาในชุมชนตามชายแดน ส่วนมารดาก็ทำงานร่วมกับคณะมิชชันนารี

ธิดารัตน์จบการศึกษาระดับปริญญาตรีเอกความสัมพันธ์ระหว่างประเทศจากคณะรัฐศาสตร์ จุฬาลงกรณ์มหาวิทยาลัย โดยได้รับทุนการศึกษาจากคณะรัฐศาสตร์ฯ จากนั้นได้ศึกษาต่อระดับปริญญาโทด้านนโยบายสาธารณะจากมหาวิทยาลัยออกซ์ฟอร์ด ด้วยทุนจากรัฐบาลอังกฤษและมูลนิธิอ๊อกซ์ฟอร์ด (ไทย) และปัจจุบันกำลังศึกษาปริญญาโทด้านรัฐประศาสนศาสตร์ที่มหาวิทยาลัยชิงหวาด้วยทุนรัฐบาลจีน

ระหว่างศึกษาที่จุฬาลงกรณ์มหาวิทยาลัยและมหาวิทยาลัยออกซ์ฟอร์ด ธิดารัตน์เป็นนักโต้วาทีภาษาอังกฤษที่ได้รับเลือกเป็นตัวแทนเข้าแข่งขันในนามมหาวิทยาลัย และได้รับรางวัลชนะเลิศหลายรายการในหลายประเทศ นอกจากนี้ ธิดารัตน์ยังได้รับเลือกให้เป็นเป็นตัวแทนประเทศไทยเพื่อเข้าร่วมประชุม One Young World Summit 2017 ที่ประเทศโคลอมเบีย

นอกจากนี้ ยังได้มีส่วนร่วมในการจัดทำร่างรายงาน Universal Periodic Review ของประเทศไทย ครั้งที่ 1 ภายใต้คณะผู้แทนถาวรไทยประจำสหประชาชาติ ณ นครเจนีวา ประเทศสวิตเซอร์แลนด์

ธิดารัตน์ได้รับรางวัลชนะเลิศศิษย์เก่าสหราชอาณาจักรดีเด่นในประเทศไทย ประจำปี 2021-22 (Study UK Alumni Awards 2021-22) สาขาการสร้างความเปลี่ยนแปลงในสังคม (Social Action Award) โดยบริติซ เคานซิล ในฐานะผู้สนับสนุนความเท่าเทียมทางการศึกษาผ่านองค์กรอิสระและเวทีพรรคการเมือง

บทบาททางการเมือง
----------------

ธิดารัตน์เริ่มต้นเส้นทางการเมืองกับพรรคเพื่อไทย โดยดำรงตำแหน่งรองโฆษก และลงสมัครรับเลือกตั้งสมาชิกสภาผู้แทนราษฎรแบบบัญชีรายชื่อของพรรคเพื่อไทย ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 ต่อมาได้ดำรงเลขานุการประจำคณะกรรมาธิการการต่างประเทศ ชุดที่ 25 ของสภาผู้แทนราษฎร

จากนั้นได้ย้ายมาร่วมงานกับพรรคไทยสร้างไทย เริ่มต้นจากตำแหน่งผู้อำนวยการ ศูนย์นโยบาย และได้รับเลือกจากสมาชิกในการประชุมใหญ่วิสามัญครั้งที่ 1 ประจำปี พ.ศ. 2565 ของพรรคไทยสร้างไทย ให้ดำรงตำแหน่งโฆษกพรรค ต่อมาในเดือนตุลาคม พ.ศ. 2566 เธอลาออกจากพรรคและพ้นจากตำแหน่งดังกล่าว

ธิดารัตน์สนใจนโยบายการต่างประเทศ ด้านการศึกษา และสิทธิสตรี

เครื่องราชอิสริยาภรณ์
---------------------

ธิดารัตน์ ยิ่งเจริญ ได้รับพระราชทานเครื่องราชอิสริยาภรณ์ตระกูลต่าง ๆ ดังนี้

* พ.ศ. 2563 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 5 เบญจมาภรณ์ช้างเผือก (บ.ช.)

อ้างอิง
-------

1. ↑  "ธิดารัตน์ ยิ่งเจริญ ลาออกสมาชิกพรรค ทิ้งเก้าอี้โฆษกไทยสร้างไทย เตรียมชี้แจง". *THE STANDARD*. 2023-10-10.
2. 1 2 3  "ธิดารัตน์ ยิ่งเจริญ จากชนเผ่า 'ลาหู่' สู่โฆษกพรรค 'ไทยสร้างไทย'". *มติชนสุดสัปดาห์*. 2022-10-13. สืบค้นเมื่อ 2023-04-04.
3. 1 2 3 4  "รู้จัก 'โฆษกไทยสร้างไทย' จากครอบครัวผู้อพยพชาวเมียนมา นักเรียนออกซ์ฟอร์ด สู่หัวหน้าทีมสื่อสารการเมือง". *THE STANDARD*. 2022-09-10.
4. ↑  Sutthipath Kanittakul (2023-02-11). ""เป็นลูกหรือภรรยาใคร" คำถาม(ไม่)ปกติซึ่งนักการเมืองหญิงมักจะต้องเจอ: โฆษกไทยสร้างไทย". *The Matter*. สืบค้นเมื่อ 2023-04-04.
5. ↑  มติชนสุดสัปดาห์; chokb (2022-03-23). "บริติช เคานซิล ร่วมกับสถานทูตอังกฤษฯ มอบรางวัล 4 ศิษย์เก่าสหราชอาณาจักรดีเด่นในประเทศไทย พร้อมเปิดตัว 'UK Alumni' แพลตฟอร์มสำหรับศิษย์เก่าระดับโลก". *มติชนสุดสัปดาห์*.
6. ↑  cue (2023-05-06). "Young politicians energise Thai election with social media outreach, progressive politics | The Straits Times". *www.straitstimes.com* (ภาษาอังกฤษ).
7. ↑  "เพื่อไทยเปิดชื่อปาร์ตี้ลิสต์ ไร้ชื่อ 'ชัชชาติ สิทธิพันธุ์'". *THE STANDARD*. 2019-02-05.
8. ↑  ""สุดารัตน์" ผงาด หัวหน้าพรรคไทยสร้างไทย "ศิธา" เลขาฯ". *bangkokbiznews*. 2022-09-09.
9. ↑  "ธิดารัตน์ ยิ่งเจริญ ลาออกสมาชิกพรรค ทิ้งเก้าอี้โฆษกไทยสร้างไทย เตรียมชี้แจง". *THE STANDARD*. 2023-10-10.
10. ↑  "เจาะมุมมอง"ธิดารัตน์ ยิ่งเจริญ" จากคนตัวเล็กสู่ฟันเฟือง "พรรคไทยสร้างไทย"". *NationTV*. 2022-07-17.
11. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย, เล่ม ๑๓๘ ตอนพิเศษ ๑ ข หน้า ๒๘, ๒๒ มกราคม ๒๕๖๔

แหล่งข้อมูลอื่น
---------------

* ธิดารัตน์ ยิ่งเจริญ ที่เฟซบุ๊ก
* ธิดารัตน์ ยิ่งเจริญ ที่เอกซ์ (ชื่อเก่า: ทวิตเตอร์)